Črpanje nepreferencialnih tarifnih kvot in preverjanje nepreferencialnega porekla pri uvozu v EU

Pravila v zvezi z nepreferencialnim poreklom, ki veljajo v EU, so določena v členih od 59 do 63 Uredbe (EU) št. 952/2013 (Carinski zakonik Unije; v nadaljevanju: CZU), v členih od 31 do 36 Delegirane uredbe Komisije (EU) 2015/2446 (delegirana uredba; v nadaljevanju: DU) in členih od 57 do 59 Izvedbene uredbe Komisije (EU) 2015/2447 (izvedbena uredba; v nadaljevanju: IU).

Pri uvozu v EU je treba upoštevati pravila o nepreferencialnem poreklu, ki veljajo v EU. Kako blago pridobi nepreferencialno poreklo, je določeno v členu 60 CZU:

1. Šteje se, da ima blago poreklo tiste države, v kateri je bilo v celoti pridobljeno (kateri izdelki se štejejo za v celoti pridobljene v posamezni državi, je določeno v členu 31 DU; z Delegirano uredbo Komisije (EU) 2021/1934 o spremembi Delegirane uredbe (EU) 2015/2446 glede nekaterih določb v zvezi s poreklom blaga ([Uradni list EU L 396](https://eur-lex.europa.eu/legal-content/SL/TXT/?uri=uriserv%3AOJ.L_.2021.396.01.0010.01.SLV&toc=OJ%3AL%3A2021%3A396%3ATOC), z dne 10. 11. 2021; v nadaljevanju: delegirana uredba (EU) 2021/1934) je bila spremenjena točka (b) člena 31 DU, v kateri je pojasnjeno, kako določiti nepreferencialno poreklo rastlinskih proizvodov, ki se štejejo za v celoti pridobljene v posamezni državi ali na ozemlju: za v celoti pridobljene v posamezni državi ali na ozemlju se štejejo izključno tam pridelani in pobrani rastlinski izdelki).
2. Če pa proizvodnja blaga vključuje več kot eno državo, se šteje, da ima blago poreklo države, v kateri je bila v za to opremljenem podjetju opravljena njegova zadnja bistvena, gospodarsko upravičena predelava ali obdelava, katere izid je izdelava novega proizvoda ali ki predstavlja pomembno stopnjo proizvodnje (šteje se, da je ta pogoj izpolnjen v državi, v kateri se izpolnijo pravila iz Priloge 22-01 DU oziroma če izdelek ni naveden v tej prilogi, si lahko pomagamo s sodbami Evropskega sodišča). V Navodilu o izdajanju dokazil o nepreferencialnem poreklu blaga, št. 8/2016, je navedeno, kdaj se v skladu s sodbami Evropskega sodišča šteje, da je bila na blagu opravljena zadnja bistvena obdelava ali predelava. V členu 34 DU pa so navedeni postopki, ki ne štejejo za bistveno, gospodarsko upravičeno obdelavo ali predelavo za namen pridobitve nepreferencialnega porekla (minimalni postopki). Z delegirano uredbo (EU) 2021/1934 ([Uradni list EU L 396](https://eur-lex.europa.eu/legal-content/SL/TXT/?uri=uriserv%3AOJ.L_.2021.396.01.0010.01.SLV&toc=OJ%3AL%3A2021%3A396%3ATOC), z dne 10. 11. 2021) je bila določena metoda, ki omogoča določitev nepreferencialnega porekla blaga za primere, ko je zadnja predelava ali obdelava blaga sestavljena iz minimalnega postopka. Zato je člen 34 DU (minimalni postopki) dopolnjen, dodan je nov pododstavek: *»Za blago, ki je zajeto v Prilogi 22-01 DU, se uporabljajo preostala pravila za navedeno blago za to poglavje. Za blago, ki ni zajeto v Prilogi 22-01 DU, za katerega se zadnja obdelava ali predelava šteje za minimalen postopek, je poreklo končnega izdelka država ali ozemlje, s katerega izvira večji delež materialov. Kadar se končni izdelek uvršča v poglavja 1 do 29 ali 31 do 40 HS, se večji delež materialov določi na podlagi teže materialov. Kadar se končni izdelek uvršča v poglavja 30 ali 41 do 97 HS, se večji delež materialov določi na podlagi vrednosti materialov«*.

Nepreferencialno poreklo blaga je obvezen element deklaracije za sprostitev v prosti promet. Deklarant je odgovoren za pravilno določitev porekla blaga, ki se sprošča v prosti promet v EU, in mora imeti informacije o predelavi blaga, ki je potekala v zadnji državi proizvodnje. Te informacije morajo omogočiti določitev porekla in lahko vključujejo podrobne informacije, odvisno od primera, o v celoti pridobljenem izdelku, o natančnem proizvodnem postopku ter o tarifni uvrstitvi, vrednosti in poreklu vhodnih materialov.

Z izjemo potrdila o poreklu blaga za izdelke, ki so po poreklu iz tretje države, in za katere so uvedeni posebni nepreferencialni uvozni režimi (to potrdilo o poreklu blaga se izda na obrazcu iz Priloge 22-14 IU), se kot dokazilo o nepreferencialnem poreklu blaga štejejo vsi dokazi, predloženi v podporo deklariranemu poreklu. Za te dokaze ne veljajo nobeni posebni pogoji, kar pomeni, da velja načelo svobodnega dokazovanja. Dokazi se ne predložijo samodejno ob vložitvi deklaracije za sprostitev v prosti promet, ampak se dajo na razpolago carinskim organom na njihovo prvo zahtevo.

V povezavi z nepreferencialnim poreklom blaga lahko nepreferencialne tarifne kvote razdelimo v dve skupini:

1. Izdelki, za katere veljajo posebni nepreferencialni uvozni režimi, so izdelki, za katere so odprte tarifne kvote v skladu z zakonodajo Unije, za namene koriščenja teh kvot in posledično znižane carinske stopnje, ko se zadevno blago sprošča v prosti promet v EU, pa zakonodaja Unije izrecno določa obveznost predložitve dokazila o poreklu - potrdila o poreklu, kot je določeno v členu 57 IU (potrdilo o poreklu se izda na obrazcu iz Priloge 22-14 IU, v skladu s tehničnimi specifikacijami, določenimi v tej prilogi). Primer: uvoz perutninskega mesa iz oznake TARIC 0207 14 40 00 iz Združenih držav Amerike (zaporedna številka tarifne kvote 09.4169, ki je odprta za perutninsko meso s poreklom iz Združenih držav Amerike). Možnost koriščenja te kvote je pogojena s predložitvijo potrdila o poreklu iz člena 57 IU, ki ga izdajo pristojni organi v Združenih državah Amerike.
2. Nepreferencialne tarifne kvote, odprte za izdelke s poreklom iz določenih držav (to niso kvote, ki so razpisane za vse tretje države - *erga omnes*), kjer je v zakonodaji EU navedeno, da se poreklo izdelkov določi v skladu z določbami, ki se uporabljajo v Uniji (in ne v državi izvoznici) za blago z nepreferencialnim poreklom. Primer: uvoz ploščatih vroče valjanih izdelkov iz železa ali nelegiranega jekla iz oznake TARIC 7208 10 00 00 iz Srbije (zaporedna številka kvote 09.8970). V [Izvedbeni uredbi Komisije (EU) 2019/159](https://eur-lex.europa.eu/legal-content/SL/TXT/?uri=uriserv%3AOJ.L_.2019.031.01.0027.01.SLV&toc=OJ%3AL%3A2019%3A031%3ATOC) je v členu 2 določeno, da se poreklo izdelkov, za katere se uporablja ta uredba, določi v skladu z določbami, ki se uporabljajo v Uniji za blago z nepreferencialnim poreklom.

V nadaljevanju navajamo pojasnila v zvezi s preverjanjem nepreferencialnega porekla pri uvozu v EU za vsako posamezno skupino nepreferencialnih tarifnih kvot:

1. Za namene koriščenja teh kvot in sprostitvi v prosti promet v EU mora biti izdano potrdilo o poreklu, katerega obrazec je v Prilogi 22-14 IU. Če carinski organi upravičeno dvomijo o pristnosti potrdila o poreklu blaga ali pravilnosti informacij, ki jih le-ta vsebuje, ter če izvajajo naključna naknadna preverjanja, se preverjanje teh potrdil o poreklu opravi v skladu s členom 59 IU.

Če je v posebnih nepreferencialnih uvoznih režimih za nekatere izdelke določena uporaba potrdila o poreklu blaga iz člena 57 IU, se uporaba takšnih režimov pogojuje z uvedbo postopka upravnega sodelovanja, razen če je v zadevnih režimih določeno drugače. Za namene vzpostavitve tega postopka upravnega sodelovanja zadevne tretje države Komisiji pošljejo:

* imena in naslove organov izdaje skupaj z vzorci žigov, ki jih ti organi uporabljajo,
* vzorce žigov, ki jih uporabljajo za potrjevanje potrdil o poreklu blaga, ter imena in naslove državnih organov, ki so pristojni za naknadno preverjanje potrdil o poreklu blaga. Če te informacije niso zagotovljene (če tretja država Komisiji ne pošlje informacij iz te in predhodne alineje), pristojni organi v EU zavrnejo uporabo posebnega nepreferencialnega uvoznega režima.

Če v roku šestih mesecev po pošiljanju zahteve za naknadno preverjanje ni odgovora, carinski organi zavrnejo uporabo posebnega nepreferencialnega uvoznega režima za zadevne izdelke.

1. Carinski organi ne smejo zahtevati potrdila o poreklu blaga (»CERTIFICATE OF ORIGIN«), izdanega v tretji državi, kot dokazila o nepreferencialnem poreklu blaga (izjema je potrdilo o poreklu za nekatere izdelke, za katere se uporabljajo posebni nepreferencialni uvozni režimi, katerega obrazec je v Prilogi 22-14 IU). Če je k carinski deklaraciji za sprostitev v prosti promet priloženo potrdilo o poreklu blaga, izdano v tretji državi, in ne gre za primer iz členov od 57 do 59 (posebni nepreferencialni uvozni režimi), to potrdilo o poreklu blaga ne dokazuje nepreferencialnega porekla, pridobljenega na podlagi člena 60 CZU. Takšno potrdilo o poreklu blaga ne daje informacij o točnosti v deklaraciji navedenega nepreferencialnega porekla blaga, saj ima lahko ta tretja država, ki je izdala to potrdilo o poreklu blaga, drugačna pravila za določitev nepreferencialnega porekla od pravil, ki veljajo v EU. Zato tovrstno potrdilo zgolj navaja kraj proizvodnje ali izvor blaga. Za takšna potrdila o poreklu blaga, izdana v tretji državi, tudi ni predvideno upravno sodelovanje.

Poleg tega tudi dokazilo o preferencialnem poreklu, četudi je izdano v okviru preferencialnega trgovinskega režima med EU in tretjo državo, načeloma ni sprejemljivo kot dokazilo o nepreferencialnem poreklu zadevnega blaga, saj so pravila o poreklu, ki se uporabljajo za namene določitve nepreferencialnega porekla drugačna od preferencialnih pravil o poreklu. Dokazilo o preferencialnem poreklu se lahko kljub temu upošteva pri preverjanju nepreferencialnega porekla blaga, če deklarant lahko dokaže, da je zadevno blago pridobilo preferencialno poreklo v skladu s pravili, ki so enaka tistim, ki se uporabljajo za določitev države porekla v skladu s členom 60 CZU.

V času vložitve carinske deklaracije za sprostitev v prosti promet mora deklarant razpolagati z informacijami, ki omogočajo določitev države porekla blaga, navedene v deklaraciji, v skladu s pravili o nepreferencialnem poreklu, ki veljajo v EU.

Kadar želijo carinski organi preveriti deklarirano nepreferencialno poreklo blaga, lahko zahtevajo, da deklarant dokaže poreklo blaga (člen 61(1) CZU). Carinski organi lahko zahtevajo npr. naslednje informacije in dokumente (seznam ni popoln):

* ime in naslov proizvajalca,
* država in kraj proizvodnje,
* carinske dokumente države izvoznice,
* trgovinske prodajne pogodbe,
* vse druge informacije ali dokumente, ki dokazujejo, da ima blago nepreferencialno poreklo države, navedene v carinski deklaraciji, v skladu s členom 60 CZU.

V primeru, da na podlagi informacij in dokumentov, ki so na voljo in jih je deklarant predložil na zahtevo carinskega organa v podporo deklariranemu poreklu, ni mogoče določiti države nepreferencialnega porekla v skladu z EU pravili ali v primeru dvoma, da v uvozni carinski deklaraciji ni navedena pravilna država porekla blaga, se nepreferencialno poreklo blaga preveri v skladu z dopisom št. 4246-341/2018-1, z dne 24. 5. 2018 – s posredovanjem vprašalnika deklarantu.

Če se ugotovi, da je deklarirano nepreferencialno poreklo nepravilno, člen 243(4) IU določa, da se poreklo, ki se upošteva pri izračunu zneska uvozne dajatve, določi na podlagi dokazil, ki jih predloži deklarant ali, če ti niso zadostni oziroma zadovoljivi, na podlagi vseh razpoložljivih informacij.